Oscar Pistorius gaan buite-pasiënt weesOscar Pistorius. Foto: Deaan Viver/Media24/Pool (SAPA) Masipa het gelas dat Pistorius Maandagoggend 26 Mei om 9:00 by die Weskoppies-psigiatriese hospitaal in Pretoria moet aanmeld. Hy sal ‘n buite-pasiënt wees. Pistorius moet hierna elke weeksdag om 9:00 by die hospitaal aanmeld en daar bly tot 16:00. Die mediese superintendent of ‘n aangewese persoon soos aangestel deur die mediese superintendent kan egter die tye wysig soos nodig. Masipa het verder beveel dat Pistorius nie vir langer as 30 dae behandeling ontvang nie. Die paneel wat Pistorius sal waarneem bestaan uit drie psigiaters en ‘n sielkundige. Masipa sê die paneel moet vasstel of Pistorius strafregtelik verantwoordelik gehou kan word vir sy aksies. Die paneel moet na afloop van die waarneming verslae by die hof, die nasionale direkteur van openbare vervolging en die beskuldigde se verdediging indien. Masipa het die saak tot 30 Junie uitgestel. Merryll Vorster, ŉ forensiese psigiater, het vroeër getuig Pistorius ly aan ŉ algemene angsversteuring. Die staat het hierna versoek dat Pistorius vir waarneming gestuur moet word. Pistorius word aangekla van die moord op sy vriendin Reeva Steenkamp. Hy het haar op 14 Februarie 2013 in sy huis doodgeskiet. Die staat voer aan dit was moord met voorbedagte rade terwyl Pistorius beweer hy het Steenkamp as ‘n inbreker aangesien. Klik hier om gratis die hooftrekke van die hofverrigtinge op Maroela Media te volg.